Áder János: életet mentünk, ha most türelmesek vagyunk - videó - Infostart.hu
Áder János: életet mentünk, ha most türelmesek vagyunk - videó
Infostart 2020. április 10. 11:02
"Ha most, bezártságunk idején, tudunk várakozni, önként lemondunk a nagyobb térről, a nagyobb szabadságról, azzal teret adunk a legfontosabbnak: a gyógyulásnak"
- hangsúlyozta a köztársasági elnök. Senki sem gondolta, hogy ilyen húsvétunk lesz, ilyen tavaszunk, fejlődés helyett visszaesés.
"Már most vannak közöttünk sokan, akik gyászolnak. Sokaknak került veszélybe a munkája, a megélhetése, ez sokunkat elkeseredetté tesz" - fogalmazott az államfő.
Ez a húsvét most nem a családról szól, de a háláról és a köszönetről igen, ezért köszönetet mondott a köztársasági elnök a maszkvarróknak, a magányosokat támogatóknak, a rászorulókat megsegítőknek, az orvosoknak, az ápolóknak, a nekik szállást adóknak, a konténerkórházak építőinek, az iskolák tovább működtetőinek, az online istentiszteleteket közvetítőknek, imádkozóknak, üzemeiket közcélú termelésre átállítóknak, mindazoknak, akik félelmetesen közel kerülnek a veszélyhez, és irgalmasan közel hajolnak a szenvedőkhöz.
"A boltosoknak, a szállítóknak, a nap 24 órájában juttatnak célba árut, embert. Köszönet a tanároknak, akik irgalmatlan munkával alkalmazkodnak a nehézségeknek. A katonáknak. Mindenkinek, aki felelősséggel végzi munkáját ebben az embert próbáló időben" - mondta Áder János.
Szerinte a kulcs most a türelem lesz az emberek részéről, önként lemondani a térről, a szabadságról, elfogadva a ránk vigyázók figyelmeztetését.
"Gondoljanak az önökhöz legközelebb állókra. Most ne az legyen a kérdés, hogy mi mindenünk nincs, hanem hogy kik vannak nekünk, hogy kikért kell türelmesnek lennünk" - tette hozzá hangsúlyozva:
életet mentünk, ha húsvétkor is betartjuk a távolságtartás szabályait.
"Életet mentünk, ha türelmesek vagyunk. Ezt kell tennünk, hogy hamarosan mindannyian újra együtt lehessünk, egészségesen. Áldott húsvétot mindenkinek!" - zárta szavait az államfő.
A köztársasági elnök nagypénteki ünnepi beszédét teljes terjedelmében megnézheti itt.
Kezdőlap Belföld Áder János: életet mentünk, ha most türelmesek vagyunk - videó